Document ID: 31997L0045

Komisijas 21. Direktīva 97/45/EK
(1997. gada 14. jūlijs),
ar ko tehnikas attīstībai pielāgo II, III, VI un VII pielikumu Padomes Direktīvai 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem [1], kurā jaunākie grozījumi izdarīti ar Direktīvu 97/1/EK [2], un jo īpaši tās 8. panta 2. punktu,
pēc apspriešanās ar Kosmetoloģijas zinātnisko komiteju,
tā kā pieejamie zinātniskie dati liecina, ka policiklisko aromātisko ogļūdeņražu (PAH) koncentrācija attīrītā akmeņogļu darvā ir tādā pašā diapazonā kā PAH koncentrācija neattīrītā akmeņogļu darvā; tā kā vairāki pētījumi liecina, ka PAH iekļūst ādā, uz ko iedarbojas akmeņogļu darvas, un var izraisīt ādas un sistēmisko kanceroģenēzi; tā kā daudzi PAH ir genotoksiski kancerogēni un tāpēc nevar noteikt drošu koncentrāciju, neattīrīto un attīrīto akmeņogļu darvu lietošana kosmētikas līdzekļos jāaizliedz;
tā kā turpmākais toksikoloģiskais vērtējums, kas pamatojas uz jauniem datiem, kurus iesniegusi nozare, un kas attiecas uz benzetonija hlorīdu, liecina, ka pietiekamu drošības indeksu iegūst tiktāl, ciktāl to lieto tikai konservantos ierobežotā koncentrācijā un ciktāl saskare ar ādu ir īslaicīga;
tā kā, pamatojoties uz jaunākajiem zinātniskajiem un tehniskajiem pētījumiem, oktilmetoksicinamātu drīkst lietot par UV filtru kosmētikas līdzekļos;
tā kā šajā direktīvā paredzētie pasākumi saskan ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu atcelšanu kosmētikas līdzekļu tirdzniecībā,
IR PIEŅĒMUSI ŠO DIREKTĪVU.
1. pants
Direktīvu 76/768/EEK groza, kā noteikts pielikumā.
2. pants
1. Dalībvalstis veic pasākumus, kas vajadzīgi, lai nodrošinātu to, ka, ciktāl tas attiecas uz pielikumā noteiktajām vielām, no 1998. gada 1. jūlija ne izgatavotāji, ne importētāji, kas reģistrēti Kopienā, nelaiž tirgū kosmētikas līdzekļus, kuri neatbilst šīs direktīvas prasībām.
2. Dalībvalstis veic pasākumus, kas vajadzīgi, lai nodrošinātu to, ka kosmētikas līdzekļus, kuri minēti 1. punktā un satur pielikumā noteiktās vielas, pēc 1999. gada 30. jūnija nepārdod vai citādi nepiegādā tiešajam patērētājam.
3. pants
1. Dalībvalstīs vēlākais 1998. gada 30. jūnijā stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Par to dalībvalstis tūlīt informē Komisiju.
Kad dalībvalstis pieņem minētos tiesību aktus, tajos ietver atsauci uz šo direktīvu, vai šādu atsauci pievieno to oficiālajai publikācijai. Dalībvalstis pieņem procedūru, kas jāievēro, izdarot šādas atsauces.
2. Dalībvalstis dara Komisijai zināmus savu tiesību aktu noteikumus, kurus tās pieņem jomā, uz ko attiecas šī direktīva.
4. pants
Šī direktīva stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 1997. gada 14. jūlijā

Labels: 3
7
1
15